गोसोआव लाखिनो गोनां बाथ्राया जादों- बुहुमनि गेदेमा थुनलाइगिरिफोरानो थुनलाइसिनि गेजेरजों गावसोरनि थुनलाइयारि सोर्जिथाइखौ होलोंदोंमोन। बिदिनो मन’रन्जन लाहारी गेदेमायाबो थुनलाइसिनि गेजेरजोंनो गावनि थुनलाइयारि रोंगियानखौ गेवलांसारलांहोनो खाबु मोनदोंमोन। बेनि फोरमाना जादों- 1954-1955 मायथाइयाव कटन कलेजनिफ्राइ ‘अखाफोर’ थुनलाइसि( जार्णेल)ओंखारदोंमोन।बे थुनलाइसिनिनो बिथाङा सासे लोगो सुजुगिरि जादोंमोन। अखाफोर थुनलाइसिया बर’ थुनलाइनि जारिमिनाव मोनसे गोख्रों थुनलाइयारि जाउरिखांनाय (literary revival) लाबोदोंमोन। आसामाव बै समाव जनजातिफोराबो जाउरिखांबोदोंमोन। 1974मायथाइनिफ्राइ 1976मायथाइसिम ओंखारनाय थुनलाइसि- असमर जनजाति नि गाहाइ सुजुग्रानि बिबान रुजुनबोदोंमोन। बेनि अनगायैबो बिथाङा 1966 मायथाइ आरो 1977 मायथाइयाव ओंखारनाय बर’ थुनलाइ आफादनि बिसम्बि लाइसिनि सुजुगिरिनि बिबानखौ मेहेर गोनाङै रुजुनदोंमोन। बेनि रोंग’थि, जिउनि रोंगियानजों आरो हारोंथाइजों बर’ थुनलाइयाव मख’जाथाव बिहोमा होफैदोंमोन।